Það er til fólk sem saknar hinna gömlu góðu daga og fullkomins frelsis til athafna . Því fólki hentar ekki allt það sem nútímanum fylgir og kýs að sneiða hjá ýmsu því sem nú þykir rétt í umgengni við náttúruna . Í þá gömlu góðu daga trufluðu ekki reglur um umhverfisvernd þá athafnasömu eða höfðu áhrif á þeirra efnahag . Rusli var sturtað úr skipum í hafið , spilliefni brennd á opnum ruslahaugum við hvern bæ og þorp og athafnasamt fólk fékk almennt athafnafrið til sinna hugðarefna og fór sínu fram . Lífið var einfaldara og betra þá í hugum sumra . Í þá gömlu góðu daga sem sumir sakna var ekkert athugavert við ýmsa hegðun sem nútímafólk er sammála um að gangi ekki og er tekið á í nútímasamfélagi með lögum , reglum og eftirfylgni . Umhverfisvernd er stærsta mál nútíðar og framtíðar , líka í efnahagslegum skilningi og allir sem eru í tengslum við samtíma sinn skilja þá staðreynd . Yfirvöld eiga að vernda gegn hegðun þeirra athafnasömu sem illa rekast innan reglna og stytta sér leið í förgun úrgangs . Vernda um leið þá sem ekki hafa af sér brotið og tryggja að löghlýðnir hljóti ekki skaða af hegðun þeirra sem engu hlífa . Á Vestfjörðum er þrátt fyrir fögur fyrirheit yfirvalda , sveitarfélaga og atvinnulífs komin hefð fyrir að umráðamaður jarðarinnar Garðstaða í Súðavíkurhreppi bjargi þeim sem ekki hafa dug eða vilja til að leysa úr sínum úrgangsmálum . Hann hirðir upp eftir samborgara sína bílhræ , rusl og úrgang , safnar saman á Garðstöðum og mengar þar sitt umhverfi án afskipta yfirvalda , sem hafa um áratugaskeið snúið blinda auganu að því sem þar viðgengst . Starfsemin fegrar jú allra nánasta umhverfi þeirra sömu yfirvalda og þá eru ýmsir sáttir . Það þýðir ekki að þetta fyrirkomulag sé eðlilegt eða til fyrirmyndar fyrir samfélag Vestfjarða sem hlýtur af þessum afslætti við eðlilega hegðun mikinn skaða . Umhverfisvernd er hér kastað fyrir róða og þeir sem þjónustuna nýta brjóta líklega ýmis lög . Allur þessi úrgangur fyrirtækja og einstaklinga á að fara sína leið í flokkun og endurvinnslu og spilliefni má einungis meðhöndla á stöðum sem hafa mengunarvarnir og starfsleyfi . Úrgang og spilliefni má ekki brenna á víðavangi . Þeir sem skjóta sér fram hjá förgun og úrvinnslu úrgangs eftir lögboðnum leiðum og greiðslu skilagjalds , þar sem við á , eru að minnka eigin kostnað . Kasta ábyrgð af umhverfinu og afleiðingum á aðra . Það getur ekki verið lausnin í nútímalegu samfélagi Vestfjarða sem rekur metnaðarfullan sameiginlegan boðskap um hreint , óspillt umhverfi , nútímalegt samfélag og heiðarleika í atvinnulífi . Það er alvarlegt þegar markaðsleg ímynd og raunveruleikinn stangast á og auðvelt er að sjá í gegnum . Slíkt getur haft mjög slæm áhrif á ímynd fjórðungsins og alls atvinnulífs . Það ástand sem sumir íbúa Vestfjarða verja á Garðstöðum er alvarleg tímaskekkja og langt í frá hagfellt fyrir heildarhagsmuni Vestfirðinga . Allt skynsamt fólk sem er annt um framtíð Vestfjarða veit að nú er mál að linni .